32006D0609
L 247/26
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 4 август 2006 година
относно показателното разпределение по държави-членки на бюджетните кредити за поети задължения във връзка с цел „европейско териториално сътрудничество“, за периода 2007-2013 г.
(нотифицирано под номер С(2006) 3473)
(2006/609/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1083/2006 на Съвета от 11 юли 2006 г. за определянето на общи разпоредби за Европейския регионален фонд, Европейския социален фонд и Кохезионния фонд (1), и по-специално член 18, параграф 2 от него,
като има предвид, че:
(1)
По силата на член 3, параграф 2, буква в) от Регламент (ЕО) № 1083/2006 целта „европейско териториално сътрудничество“ се състои, от една страна, в засилване на сътрудничеството на трансгранично равнище чрез съвместни местни и регионални инициативи и от друга страна, в засилване на трансграничното сътрудничество чрез действия в полза на интегрираното териториално развитие във връзка с приоритетите на Общността.
(2)
По силата на член 4, параграф 1, буква в) от Регламент (ЕО) № 1083/2006 Европейският фонд за регионално развитие дава своя принос за изпълнението на целите, посочени в член 3, параграф 2, буква в) от посочения регламент.
(3)
По силата на член 21, параграф 1 от Регламент (ЕО) № 1083/2006 2,52 % от наличните средства на базата на бюджетните ангажименти, поети от Европейския фонд за регионално развитие за периода 2007-2013 г., следва да се насочат за изпълнение на целта „европейско териториално сътрудничество“, като от тях 73,86 % отиват по предназначение за финансиране на трансграничното сътрудничество и 20,95 % за финансиране на транснационалното сътрудничество.
(4)
Необходимо е да се пристъпи към показателно разпределение по държави-членки на средствата, които ще бъдат насочени за изпълнението на цел „европейско териториално сътрудничество“. По силата на член 18, параграф 2 от Регламент (ЕО) № 1083/2006 това разпределение се извършва съгласно критериите и по методологията, изложени в приложение II към Регламент (ЕО) № 1083/2006.
(5)
Точка 5 от приложение II към Регламент (ЕО) № 1083/2006 определя метода за насочване на наличните средства за държавите-членки и регионите, които са в правото си да се ползват от финансово подпомагане съгласно параграфи 1 и 2 от член 7 от посочения регламент.
(6)
Параграф 7 от приложение II към Регламент (ЕО) № 1083/2006 определя максималните нива на трансферите от фондовете за всяка отделна държава-членка.
(7)
Точки от 12 до 31 от приложение II към Регламент (ЕО) № 1083/2006 определят размерите на помощта, свързана с някои специфични случаи в периода 2007-2013 г., включително специфичните суми, отпуснати за транснационалната програма РЕАСЕ.
(8)
Съгласно член 24 от Регламент (ЕО) № 1083/2006 0,25 % от наличните ресурси съгласно поетите задължения на фондовете за периода 2007-2013 г. се отделят за финансиране на техническа помощ за инициативи на Комисията. Индикативното разпределение по държави-членки следва да изключва сумата, съответстваща на тази техническа помощ.
ПРИЕ НАСТОЯЩОТО РЕШЕНИЕ:
Член 1
Индикативните суми по държави-членки, от бюджетните кредити за поети задължения за региони, които са в правото си да се ползват от финансиране от структурните фондове за цел „европейско териториално сътрудничество“, както се посочва в параграфи 1 и 2 от член 7 от Регламент (ЕО) № 1083/2006, включително и допълнителните помощи, определени в приложение II към посочения регламент, са представени в таблица 1 на приложението към настоящото решение.
Годишната разбивка по държави-членки на бюджетните кредити за поети задължения , посочени в предходния параграф, е представена в таблица 2 на приложението към настоящото решение.
Член 2
Адресати на настоящото решение са държавите-членки.
Съставено в Брюксел на 4 август 2006 година.